Ձօն «Լուսաւորչի կանթեղ» աշակերտներու համայնքին


«ՄԵԶ ԼՈՅՍԻ ՈՐԴԻՆԵՐ ԴԱՐՁՈՒՐ»

	Հայ ազգի հոգիներու լուսաւորիչին՝ Ս. Գրիգոր հայրապետի Խոր վիրապէն ելքի տօնը լուսարձակի տակ կը բերեմ այսօր, Հայաստանէն նոր վերադարձած եւ ուխտաւորաբար Խոր վիրապ գտնուելէս մի քանի օր յետոյ, Յիսուսի «Դո՛ւք էք աշխարհի լոյսը» (Աւետարան ըստ Մատթէոսի 5.14) խօսքին լուսասփիւռ ճառագայթումով։ 
	Յիսուսի արտասանած «Ես եմ» հաստատումներէն մէկուն մէջ կը կարդանք. «Ե՛ս եմ աշխարհի լոյսը։ Ով որ ինծի կը հետեւի՝ խաւարի մէջ պիտի չքալէ, այլ պիտի ունենայ այն լոյսը որ կեանքին կ՚առաջնորդէ» (Աւետարան ըստ Յովհաննէսի 8.12)։
«Ե՛ս եմ աշխարհի լոյսը» եւ «Դո՛ւք էք աշխարհի լոյսը» իրարու կը կապուին՝ առաջինը որպէս անխախտ խարիսխ հաստատողին եւ երկ-րորդը որպէս երկնատուր հրաւէր ուղղողին հանդէպ մեր ցուցաբերած կենսակերպով։ 
Ս. Գրիգոր Լուսաւորիչ եւ բոլոր սուրբերն ու սրբուհիները մեր նման 
հօրմէ եւ մօրմէ կը ծնին, սակայն Աստուծոյ շնորհներով զարդարուած Աստուծոյ կը վերադառնան սրբութեան փառապսակով անմահացած եւ մեր ներշնչումի տիպարը դարձած։ Անոնք իրենց անձէն անդին եւ վեր ապրած են եւ կը շարունակեն ապրիլ Եկեղեցիին՝ հաւատացեալներուս համար եւ մէջ՝ մեր հաւաքական կեանքի առուին մէջ աստուածանուէր սիրոյ կեանքը աղբերելով։
	Հայ եկեղեցիի Արեւագալի ժամերգութեան աղօթքին ի պատասխան Լոյս-Աստուծոյ որդիները դառնալու մեր պատրաստակամութիւնը առաւել խորացնելու համար՝ անդրադառնանք վերեւի աւետարանական երկու մէջբերումներուն յաջորդող համարներուն պարզած մարտահրա-ւէրներուն։ Առաջինը՝ Աւետարան ըստ Յովհաննէսի 8.13-ն է. «Փարի-սեցիները ըսին [Յիսուսի]. Դուն ես քու անձիդ մասին վկայութիւն տուողը, հետեւաբար այդ վկայութիւնը ընդունելի չէ». սա մարդկային նեղմիտ դիտակէտ մըն է, որ աստուածային ճշմարտութեան լոյսին ողողումէն կը շիջի։ Երկրորդը՝ Աւետարան ըստ Մատթէոսի 5.15–16-ն է. «Ոչ ոք ճրագը կը վառէ եւ կը պահէ կաթսայի տակ. ընդհակառակը, զայն աշտանակի վրայ կը դնէ, որպէսզի տունին մէջ գտնուողներուն լոյս տայ։ Նոյնպէս ալ, ձեր լոյսը թող այնպէս շողայ մարդոց առջեւ, որ անոնք ձեր բարի գործերը տեսնեն եւ փառաւորեն ձեր Հայրը, որ երկինքի մէջ է». սա աշխարհի լոյսը ըլլալու նախապայմանը կ՚ընդգծէ՝ մեր լուսաբաշխ շողարձակումը Աստու-ծոյ փառքին լուսացնցուղ տարածումին ծառայեցնելու կոչումը շեշտադ-րելով։ Ի՜նչ գեղեցիկ կը հնչէ իմաստալից խօսքը. «Փոխանակ խաւարը անիծելու՝ մոմ մը վառէ»։ Խօսք՝ որ գոյութենական իմաստ ունի Լիբանանի մէջ, երբ յաճախ ելեկտրական հոսանքը կ՚անջատուի եւ խաւարը կը պատէ՝ մինչ մենք զանազան միջոցներու կը դիմենք զայն փարատելու ու վերա-լուսաւորուելու համար։ Որքա՜ն աւելիով կը ճշմարտուի այս երեւոյթը հոգիի, միտքի եւ սիրտի մշտագոյ լոյսին ձգտող հայ քրիստոնեային պարագային...։
	Հայ քրիստոնեայ հաւատացեալներ հայոց պատմութեան մշտահունչ ձայնի արձագանգներուն ունկնդրութեամբ կ՚ապրին իրենց կեանքը, ուր երեք լուսաճաճանչ դէմքեր միշտ անստուեր լոյս կը սփռեն. 
Ս. Գրիգոր հայրապետ՝ հոգիներու լուսաւորիչ, որ Լոյս-Քրիստոսով հայ հոգիները յաւիտենական լոյսի ուխտաւոր դարձուց, 
Ս. Մեսրոպ Մաշտոց՝ միտքերու լուսաւորիչ, որ հայ գիրերու գիւտով, Աստուածաշունչի հայերէն թարգմանութեամբ եւ հայ դպրութեան ու մշակոյթի ծաղկումով իմացական Լոյսի ըմպումը պարգեւեց մեզի, 
Ս. Ներսէս հայրապետ՝ սիրտերու լուսաւորիչ, որ քրիստոնէական մարդասիրութիւնը շօշափելի զգեստաւորումով լուսազարդեց՝ բարեգոր-ծութեան գիտակցութիւնը ցանելով մեր մէջ։ 
Այս լուսացան առաքինութիւնները մեր առաջին լուսաւորիչներու՝ Ս. Թադէոս եւ Ս. Բարթուղիմէոս առաքեալներու Հայաստանի մէջ քարոզութ-ամբ եւ նահատակութեամբ սերմանուեցան եւ առաջին դարէն մինչեւ այսօր կը պտղաբերին մեր Լոյս-հաւատքի լուսերամ ախոյեաններուն աղօթքովը, նուիրումովն ու կենդանի օրինակովը։ Երբ մեր հոգին, միտքը եւ սիրտը լուսաւոր են՝ կը գիտակցինք, թէ մեր բովանդակ կեանքը սար-դոստայնի նման միահիւսուած է՝ լուսաճեմ կեանքի ուխտաւորներու պարագրումով։ 
Մեր Արարիչին ուղղուած «Մեզ լոյսի որդիներ դարձուր» խնդրանքը մեզ կը տանի մեր մկրտութեան եւ դրոշմի խորհուրդներուն, ուր լոյսին փառաբանութիւնը կը գովերգուի թէ՛ աղօթքին արտասանութեամբ եւ թէ՛ մեր ճակատին, աչքերուն, ականջներուն, քիթին, բերանին, ձեռքերուն, սիրտին, կռնակին եւ ոտքերուն սրբալոյս միռոնի օծումով։ Ահաւասիկ մի քանի մէջբերումներ. «Քրիստոս Աստուած, քու արարածներդ լուսաւո-րեցիր՝ աստուածգիտութեան լոյսը մեր մէջ ծագելով. ազատեցիր, սրբեցիր եւ արդարացուցիր։ ... Քու ճշմարտութեանդ գիտութիւնը շնորհեցիր, ... եւ իշխանութիւն տուիր ջուրէն եւ Հոգիէն վերստին ծնելով Աստուծոյ որդիներ դառնալու» (Աղօթք)։ «Այս կնիքը Յիսուս Քրիստոսի անունով լուսաւորէ՛ աչքերդ, որպէսզի երբեք մահուամբ չննջես։ ... Այս աստուածային կնիքը մաքո՛ւր սիրտ հաստատէ եւ արդար հոգի նորոգէ ներսդ» (Դրոշմ)։ Այսպիսով Հայ եկեղեցիին միջոցաւ մեր փոքր տարիքէն իսկ հոգիի, միտքի եւ սիրտի լուսաւորութեան շնորհը կը պարգեւէ Աստուած մեզի։ Այս շնորհընկալումին վկան է Ս. Ներսէս Շնորհալի հայրապետ, որ իր «Հա-ւատով խոստովանիմ» աղօթքին 21-րդ տունին մէջ կ՚աղերսէ. «Դուն՝ ճշմարիտ լո՛յս, Քրիստոս, շնորհէ՛ հոգիիս՝ որ կանչուելու օրը ուրախութ-եամբ տեսնէ քու փառքիդ լոյսը, եւ արդարներու օթեւանին մէջ բարիքներու յոյսովը հանգչի՝ մինչեւ քու մեծ գալստեանդ օրը. եւ ողորմէ՛ քու արա-րածներուդ եւ ինծի՝ բազմամեղիս»։
Այս բոլորէն ետք մեզի կը մնայ միայն անհաւատութեան խաւարէն քրիստոնէութեան լոյսին դառնալ եւ Թովմաս առաքեալին նման Յիսուսի դիմելով բացագանչել. «Տէրս եւ Աստուածս» (Աւետարան ըստ Յովհաննէսի 21.28), ականջալուր Յիսուսի խօսքին. «Զիս տեսնելուդ համար հաւատա-ցիր, չէ՞. երանի՜ անոնց՝ որոնք առանց զիս տեսնելու կը հաւատան» (Աւետարան ըստ Յովհաննէսի 21.29)։ 

* * *

17 յուլիս 1999-ին, Լիբանանի մէջ, Հայ եկեղեցիի հաւատացեալներէն խումբ մը երիտասարդ-երիտասարդուհիներ պատասխանեցին Աստուծոյ ծառայելու կոչումին, եւ այդ օրուընէ սկսեալ մինչեւ այսօր, 27 տարիէ ի վեր, իրենք զիրենք Լուսաւորչի կանթեղէն վառուած ճրագ մը նկատելով՝ կ՚ապրին քրիստոսակեդրոն վկայութեան անհատական ու համայնական ուրոյն կեանք մը, որ առաքելութեան, աղօթքի, սիրոյ, զօրակցութեան, ծառայութեան եւ աւետարանչութեան անքակտելի օղակներով ագուցուած շղթայ մըն է։ Հոս տեղին է փոխ առնել Պետրոս եւ Յովհաննէս առաք-եալներու դատավարութեան ընթացքին փարիսեցի Օրէնքի ուսուցիչ Գա-մաղիէլի վճռական խօսքը. «Եթէ անոնց խորհուրդն ու գործը մարդոցմէ է՝ պիտի խափանուի. իսկ եթէ Աստուծմէ է՝ չէք կրնար խափանել, եւ թերեւս այդ ձեւով Աստուծոյ դէմ պայքարած կ՚ըլլաք» (Առաքեալներու գործերը 5.38–39)։ «Մեզ լոյսի որդիներ դարձուր» խնդրանքն ու «Տէրս եւ Աստուածս» բացագանչութիւնը, որպէս հայ քրիստոնէական կենցաղավարութեան որդեգրելի տիպար հրաւէր մը, «Լուսաւորչի կանթեղ» համայնքէն կը հասնի մեզի եւ բոլորս Ս. Գրիգոր Լուսաւորիչի աշակերտները կը դարձնէ՝ Սաղմոսերգուին հետ լոյսի ճանապարհորդութեան նախաձեռնելու, յայ-տարարելով. «Ամբողջ կեանքիս ընթացքին պիտի օրհնաբանեմ քեզ, եւ ձեռքերս աղօթքով դէպի քեզ բարձրացնեմ» (Սաղմոս 63.4)։   
Եւ երբ այսպէ՛ս ընենք, մենք եւս Ս. Գրիգոր Նարեկացիի հետ պիտի հաստատենք. «Ամենօրհնեալ Որդի կենդանի Աստուծոյ, ահաւոր Հօրդ՝ անքնին ծնունդ, … քու փառքիդ ողորմութեան անստուեր նշոյլը երբ ծագի՝ ... խաւարը կը փախչի, մէգը կը հեռանայ, մառախուղը կը ցրուի, մռայլը կը փարատի, աղջամուղջը կը սպառի, մութը կը վերանայ, գիշերը կը մեկնի, … եւ կը թագաւորէ քու ամենակար ձեռքդ, ո՜վ քաւիչ բոլորին» (Մատեան ողբերգութեան, Բան 41, Ա), եւ շարականագիրին հետ պիտի դիմենք Ս. Գրիգոր Լուսաւորիչի բարեխօսութեան, հայցելով. «Դուն որ խաւարի մէջ մոլորածներուս ճշմարիտ աստուածգիտութեան լոյսի դուռը բացիր եւ մեզ յաւիտենական կեանքին ժառանգորդ ըլլալու արժանի ըրիր, քու ժողո-վուրդիդ համար Տիրոջմէ քաւութիւն խնդրէ» (Շարական՝ նուիրուած Ս. Գրիգոր Լուսաւորիչի)։   

Անթիլիաս, 6 յունիս 2026				     Նարեկ արք. Ալեէմէզեան
Տօն Ս. Գրիգոր Լուսաւորիչի				     Հոգեւոր խորհրդատու
Խոր վիրապէն ելքի					     «Լուսաւորչի կանթեղ»-ի

